වෛද්‍ය, පොලිස් හා හෙද ආදී වෘත්තිකයන් ලෙස සැරසී සිටි දරු දැරියන් පිරිසක් විසින් මේ අවස්ථාවට පැමිණි ජනාධිපති මහින්ද රාජපක්ෂ මහතා උණුසුම් ලෙස පිළිගන්නා ලද අතර පසුව සර්ව ආගමිකයන් ඒ මහතාට ආශිර්වාද කළහ.ඊට අමතරව කොළඹ ඩී.එස්.සේනානායක විද්‍යාලයේ දරු පිරිසක් සහ දේවී බාලිකා විද්‍යාලයේ දැරියන් පිරිසක් පිළිගැනීමේ ගීතය ඉදිරිපත් කිරීමත් මිහිමෙත් ප්‍රතිඥාවද කියවීමත් සිදුවිණි.නොවැම්බර් 18 උපන් සෑම අයකුටම සුබ උපන් දිනයක් ප්‍රාර්ථනා කළ ජනාධිපති මහින්ද රාජපක්ෂ මහතා එම දරුවන් අරලියගහ මන්දිරය වෙත රැගෙන ආ මවුපියන්ට ස්තුතිවන්ත වන බවද පැවැසීය.මේ අවස්ථාවට වැඩම කළ බස්නාහිර පළාත් සංඝනායක මුරුත්තෙට්ටුවේ ආනන්ද හිමියෝ අනුශාසනාවක් කරමින් සඳහන් කළේ ජනාධිපති මහින්ද රාජපක්ෂ මහතා ප්‍රමුඛව නොවැම්බර් මස 18 දා උපන් දරු දැරියන් සියලු දෙනාටම ආශිර්වාද කරන බවය.වැදගත් පුද්ගලයන් සැමදා රටක උපදින්නේ නැතැයි බුදුරජාණන් වහන්සේ දේශනා කළ බව සඳහන් කළ උන් වහන්සේ එලෙස උපදින පුද්ගලයන්ගෙන් රටකට විශාල මෙහෙවරක් සිදුවන බවද පැවසූහ.ඊට අමතරව සෞඛ්‍ය ඇමැති මෛත්‍රීපාල සිරිසේන මහතා සඳහන් කළේ ජනාධිපති මහින්ද රාජපක්ෂ මහතාගේ දෙවැනි පදවි ප්‍රාප්තිය හා 66 වැනි ජන්ම දිනය වෙනුවෙන් ආශිර්වාද කරන බවත් එම උපන් දිනයට සමඟාමීව නොවැම්බර් මස 18 දා උපත ලද දරු දැරියන් 1000 කට සුබ පැතීමට මෙය අවස්ථාවක් කරගත් බවත්ය.ජනාධිපති මහින්ද රාජපක්ෂ මහතාගේ උපදෙස් හා මඟ පෙන්වීම පරිදි මේ කාර්ය ඉටු කරන බව කී ඒ මහතා අපේ රටේ ශ්‍රේෂ්ඨ නායකයකු බිහිවූ දිනයක් වන අද දිනයේ මේ දරු දැරියන්ටද ත්‍යාග ලබාදීමට හැකිවූ බවද කීවේය.ඊට අමතරව ඒ මහතා සඳහන් කළේ මේ කාර්යය සඳහා ජාතික ඉතිරි කිරීමේ බැංකුව, මහජන බැංකුව හා රාජ්‍ය ඖෂධ සංස්ථාව සහයෝගය ලබාදුන් බවය.මෙහිදී සෞඛ්‍ය අමාත්‍යාංශයෙන් විශේෂ තිළිණයක් ජනාධිපති මහින්ද රාජපක්ෂ මහතා වෙත පිළිගැන්වීය.ජනාධිපති ආර්යා ශිරන්ති රාජපක්ෂ, විදේශ කටයුතු ඇමැති මහාචාර්ය ජී.එල්.පීරිස්, කෘෂිකර්ම ඇමැති මහින්ද යාපා අබේවර්ධන, වරාය හා මහාමාර්ග නියෝජ්‍ය ඇමැති නිර්මල කොතලාවල, පාර්ලිමේන්තු මන්ත්‍රී නාමල් රාජපක්ෂ මහත්වරු ඇතුළු පිරිසක් මේ අවස්ථාවට එක්ව සිටියහ..